
	Αρένα/Arena
Ποιητική συλλογή
της Λίλης Μιχαηλίδου 

στο Σπίτι της Κύπρου

Τη Δευτέρα 4 Μαΐου 2015 παρουσιάστηκε στο Σπίτι της Κύπρου η δίγλωσση ποιητική συλλογή της Λίλης Μιχαηλίδου,  Αρένα/Arena, σε μετάφραση David Connolly, που κυκλοφορεί από τις εκδόσεις Μελάνι.
Η νέα ποιητική συλλογή της Λίλης Μιχαηλίδου διαδραματίζεται μέσα στην αρένα της σύγχρονης εποχής όπου τα πάντα είναι ρευστά, χωρίς ταξινόμηση. Η οικονομική κρίση, η φύση, ο χρόνος, ο έρωτας και ο θάνατος αναμφίβολα είναι αμείλικτοι παίκτες... Ποιός θα βγει νικητής από την αρένα;

Την ποιήτρια και τους ομιλητές παρουσίασε στους παρευρισκομένους η Μορφωτικός Σύμβουλος κ. Μαρία Παναγίδου στον σύντομο χαιρετισμό της. 

Ο ποιητής Τίτος Πατρίκιος σημείωσε ότι η Λίλη Μιχαηλίδου κατορθώνει, μέσα από μια πολυεπίπεδη θεματική, να μεταμορφώσει τον τρέχοντα λόγο σε ποιητικό, χάρις στον ρυθμό, την πύκνωση και την τελείωση του λόγου, στοιχεία σημαντικά ώστε να δημιουργήσει ένας ποιητής.
Η Λίλη Μιχαηλίδου είναι μια γνήσια λυρική φωνή είπε ο ποιητής Μιχάλης Γκανάς επισημαίνοντας ότι ξεπερνά τα στενά όρια της Κύπρου και δεν περιορίζεται σε θέματα που αφορούν το ιστορικό γίγνεσθαι του τόπου της, επιχειρώντας να διεισδύσει σε θέματα και προβληματισμούς της σύγχρονης κοινωνίας.
Ποιήματα διάβασαν η σκηνοθέτης, ηθοποιός Δέσποινα Γκάτζιου, ο ηθοποιός, συγγραφέας Κωνσταντίνος Πουλής και η ποιήτρια.
Κατά τη διάρκεια της παρουσίασης προβλήθηκαν οπτικοποιημένο το ποίημα Απροσδόκητα και βίντεο χορού φλαμένγκο με την Ιωάννα Φράγκου.
Η εκδήλωση ολοκληρώθηκε με τις θερμές ευχαριστίες της ποιήτριας τόσο στο Σπίτι της Κύπρου όσο και τους ομιλητές.

